Incident Of Distribution Of War Booty After The Battle With Hawazin
فتح مکے کے بعد مال کی تقسیم پر انصار مدینہ اور اہل مکہ کے مابین ہونے والا وقتی تنازع، انسانی زندگی کے دو بہت سبق آموز پہلوؤں کو نمایاں کرتا ہے: پہلا یہ کہ انصار کے نوجوانوں کا یہ تردد انسانی فطرت میں مخفی بعض جبلی تقاضوں کی غمازی کرتا ہے بالکل اسی طرح رسالت مآب کا یہ اقدام بھی اس فطری حکمت کے تحت تھا چنانچہ آپ نے مکے کے نو مسلموں کی تالیف کو ترجیح دی۔اس سے یہ سبق ملا کہ انسانی شخصیت کے تقاضے رسول کی معیت کے باجود برقرار رہتے ہیں،اور دعوت دین کے مراحل میں رسول خود بھی منطقی فیصلوں کے بجاے حکمت ،انسانی شخصیت کی حساسیت اور فطری تقاضوں کی رعایت کو کس درجے ملحوظ رکھتے ہیں۔ دوسرا یہ کہ جب رسول اللہ صلی اللہ علیہ وسلم نے انصار سے فرمایا: “کیا تم لوگوں کو یہ پسند نہیں کہ سب لوگ یہاں سے مال و دولت لے کر اپنے گھر جائیں اور تم لوگ ﷲ کے نبی کو لے کر اپنے گھرلے جاؤ۔خدا کی قسم! تم لوگ جس چیز کو لے کر اپنے گھر جاؤ گے وہ اس مال و دولت سے بہت بڑھ کر ہے جس کو وہ لوگ لے کر اپنے گھر جائیں گے”۔ یہ سن کر انصار بے اختیار چیخ پڑے کہ ہمیں صرف اﷲ کا رسول چاہیے اور اکثر انصار کا تو یہ حال ہو گیا کہ وہ روتے روتے بے قرار ہو گئے اور آنسوؤں سے ان کی داڑھیاں تر ہو گئیں، تو اس سے یہ سبق ملا کہ انسان اگر اپنے اوپر نوازشات پر نظر دوڑائے تو بسا اوقات اسے بہت بڑی عنایات حاصل ہوتی ہیں لیکن کچھ کمتر چیزوں سے محرومی پر وہ شکوہ کناں ہوجاتا ہے۔ دیکھنا یہ چاہیے کہ جو کچھ حاصل ہے کیا ہم اس کے بھی مستحق تھے، اور یہ بھی کہ موجود عنایت شاید اس محرومی ہی کےباعث حاصل ہوئی ہو۔ایسے سوچنے سے محرومی ایک تردد نہیں بلکہ ایک بڑی نعمت بن جاتی ہے۔۔۔ محمد حسن الیاس